REGLEMENTĂRI PRIVIND EŞECUL ŞCOLAR ŞI ABANDONUL TIMPURIU AL ÎNVĂŢĂMÂNTULUI OBLIGATORIU ÎN UNELE STATE MEMBRE UE

ABSTRACT
Repetarea clasei şi abandonul şcolar au constituit mult timp priorităţile politicilor naţionale ale statelor membre UE în  domeniul educaţiei.
În teoria pedagogică contemporană sunt adoptate poziţii divergente, fie susţinându-se oportunitatea repetării clasei, fie eliminarea acesteia prin promovarea automată a tuturor elevilor, independent de nivelul performanţelor acestora. 
Argumentele în favoarea repetării clasei: 
- constituie un remediu pentru randamentul nesatisfăcător al unor elevi; 
· reprezintă un ajutor pentru elevii care nu pot progresa în ritmul celorlalţi colegi;
· evită perpetuarea rămânerii în urmă a elevilor în cauză faţă de colegi şi instalarea sentimentului de neîncredere în capacităţile lor de a  îndeplini cerinţele şcolii; 
· poate constitui o modalitate de înlăturare a permanentizării dificultăţilor şi situaţiilor care provoacă insuccesul şcolar.
   În sprijinul renunţării la repetarea clasei, deci al promovării automate, se aduc mai multe argumente: 
· se previne  scăderea interesului şi motivaţiei elevilor faţă de învăţătură; 
· simpla repetare a clasei nu diminuează dificultăţile de învăţare, mai ales în absenţa unui ajutor special; 
· repetarea clasei este nejustificată atunci când ea se decide, cum se întâmplă adesea, în urma rezultatelor nesatisfăcătoare la un singur obiect de învăţământ; 
- ”omogenizarea”clasei obţinută prin repetenţie este numai relativă.
***
Studiul abordează legislaţia şi practicile în vigoare în ceea ce priveşte repetarea anului şcolar în unele state membre UE, precum şi preocupările existente la nivel comunitar în legătură cu repetarea clasei şi abandonul şcolar timpuriu.

1. PREOCUPĂRI LA NIVEL COMUNITAR
• În Comunicarea Comisiei COM (2008) 425 final
 "Îmbunătățirea competențelor pentru secolul XXI: un program de cooperare europeană pe plan școlar"  este prezentată practica repetării anului şcolar ca strategie de a combate dificultăţile.
Astfel, în anumite sisteme școlare, procentul elevilor care repetă clasa de-a lungul învăţământului obligatoriu ajunge până la 25%, în timp ce în alte sisteme acest procent este scăzut.

Tehnica este costisitoare şi cu toate că unii dintre elevii repetenți recuperează decalajul, cei mai mulți nu reușesc acest lucru. 
Procentajul elevilor repetenți este mult mai ridicat în cazul copiilor din medii socio-economice mai defavorizate. De asemenea, rezultatele pe termen lung ale elevilor repetenți sunt deseori mai slabe față de cele ale elevilor neperformanți care nu au repetat anul școlar.
Unele țări au făcut apel mai curând la evaluarea formativă combinată cu scurte intervenții intensive sau cursuri individuale ținute de personalul de sprijin.

Cadrele didactice trebuie formate în astfel de tehnici.
Dezavantajele datorate circumstanțelor personale, sociale, culturale sau economice pot împiedica instruirea copiilor și reprezintă o provocare majoră pentru sistemele școlare din UE.
Sărăcia afectează dezvoltarea cognitivă individuală și, în cele din urmă, rezultatele școlare. Copiii defavorizați au mai puține șanse de a reuși la școală, de a fi sănătoși, de a se integra pe piața muncii, în societate și de a nu comite infracțiuni.
Școala nu poate compensa în întregime dezavantajul social al elevilor.  Trebuie organizat un parteneriat care să includă familiile, serviciile sociale, administrația locală și serviciile de sănătate, pentru a evita transmiterea sărăciei și excluderii la generația următoare.
În școlile cu un procent ridicat al abandonului școlar, rotația cadrelor didactice tinde să fie semnificativă, ceea ce accentuează problemele. 

Sprijinul financiar acordat școlilor care atrag elevi din medii defavorizate ar putea diminua diferențele în ceea ce priveşte structura socială a instituţiilor de învăţământ.
Copiii proveniți din familiile cu multiple handicapuri sociale sunt suprareprezentați în rândul elevilor care abandonează școala în toate țările.
Chiar dacă școlile „celei de-a doua șanse” sunt importante, trebuie luate măsuri pentru a mări atractivitatea școlilor obișnuite.
•  În martie 2010, Comisia Europeană a lansat Comunicarea COM(2010) 2020 final
 -  "Europa 2020. O strategie europeană pentru o creștere inteligentă, ecologică și favorabilă incluziunii" 
Strategia include angajamentul de a reduce rata abandonului şcolar timpuriu de la nivelul actual de 15% la 10 % până în 2020.
De asemenea, la nivel național, statele membre vor trebui:
· să efectueze investiții eficiente în sistemele de învățământ și de formare la toate nivelurile (de la nivel preșcolar la nivel universitar);
· să amelioreze rezultatele în domeniul educației, tratând fiecare segment (preșcolar, primar, secundar, profesional și universitar) în cadrul unei abordări integrate, care să includă competențele-cheie și care are scopul de a reduce abandonul școlar timpuriu;
· să consolideze deschiderea și relevanța sistemelor de învățământ printr-o mai bună direcționare a rezultatelor învățării spre nevoile pieței muncii; 
· să faciliteze intrarea tinerilor pe piața muncii prin acțiuni integrate care cuprind: îndrumare, consiliere și ucenicie.
•  În Comunicarea Comisiei COM (2011)18 final
, intitulată "Combaterea părăsirii timpurii a școlii: o contribuție esențială la strategia Europa 2020"  se arată că "părăsirea timpurie a școlii
 reprezintă un fenomen complex ".

Comunicarea analizează repercusiunile abandonului şcolar timpuriu asupra persoanelor, societății și economiilor, descrie cauzele acestuia și oferă o privire de ansamblu asupra măsurilor existente care vor fi întreprinse la nivelul UE pentru a combate această problemă.
Părăsirea timpurie a şcolii reprezintă un obstacol în calea unei creşteri inteligente, durabile şi favorabile incluziunii.
Strategia Europa 2020, vizează să sprijine mai bine tinerii și să le permită să își dezvolte din plin talentele în propriul lor interes, dar și în beneficiul economiei și societății. 
Îmbunătățirea rezultatelor școlare răspunde în același timp obiectivului de „creștere inteligentă”, îmbunătățind nivelurile de competență, cât și obiectivului de „creștere favorabilă incluziunii”.
„Tineretul în mișcare”, una din inițiativele-pilot ale Strategiei Europa 2020, subliniază necesitatea de a îmbunătăți calitatea și echitatea în educație și formare, pentru a oferi mai multor tineri competențele pentru a studia pe tot parcursul vieții și posibilitatea de a avea experiența mobilității în educație.

La nivel individual, consecințele părăsirii timpurii a școlii influențează persoanele pe tot parcursul vieții și reduc șansele lor de participare la viața socială, culturală și economică a societății. Ele cresc riscul individual de șomaj, sărăcie și excluziune socială. Acestea se repercutează asupra remunerațiilor primite în cursul carierei și asupra bunăstării și sănătății lor, precum și a copiilor lor. În plus, ele reduc șansele copiilor lor de a reuși la școală.
Părăsirea timpurie a şcolii este rezultatul unui ansamblu de factori individuali, educaţionali şi socio-economici

Motivele pentru care tinerii părăsesc timpuriu educația și formarea sunt individuale.

Părăsirea timpurie a școlii este strâns legată de un mediu dezavantajat din punct de vedere socioeconomic și de un nivel scăzut de educație, precum şi de situaţii individuale. Copiii unor părinți cu un nivel scăzut de educație și proveniți dintr-un mediu dezavantajat din punct de vedere social au o predispoziție mai ridicată decât alți tineri de a părăsi educația și formarea înainte de absolvirea ciclului de învățământ secundar.

Este un proces care începe adesea în cursul educației primare cu primele eșecuri școlare și cu o distanțare crescândă față de școală. 
În anumite state, părăsirea timpurie a școlii este un fenomen predominant rural și poate fi legat de un acces insuficient la educație. 

În alte state membre, părăsirea timpurie a școlii atinge mai ales zonele dezavantajate ale marilor orașe.
Strategiile globale de combatere a părăsirii timpurii a școlii ar trebui să pună accentul pe elementele de prevenire, de intervenție și compensatorii.
Prevenirea are ca scop evitarea situaţiilor susceptibile să favorizeze declanșarea procesului care duce la părăsirea timpurie a școlii. 
Consolidarea participării la educație și la servicii de îngrijire de bună calitate a fost recunoscută ca fiind una dintre cele mai eficiente măsuri pentru a asigura un început favorabil în domeniul educației.

Alte obstacole potențiale pentru reușita parcursului școlar pot fi eliminate prin ameliorarea calității filierelor de învățământ profesional.
Intervenția vizează măsuri care se adresează şcolii pe de o parte, cât şi măsuri care se pot adresa individual elevilor expuși riscului de a abandona şcoala, pe de altă parte. 
Măsurile la nivelul întregii școli au ca scop îmbunătățirea climatului școlar și crearea de medii de învățare care oferă sprijin. 
Sisteme de alertă rapidă și o mai bună cooperare cu părinții pot constitui o formă eficientă de a-i ajuta pe elevii expuși riscurilor. 
În plus, crearea de rețele cu actori din afara școlii și accesul la sisteme de sprijin locale se dovedesc extrem de eficiente pentru a asigura sprijinul adecvat.

Măsurile axate pe elevi se concentrează pe consiliere și meditații, abordări de învățare personalizate, o mai bună orientare și un sprijin financiar, cum ar fi alocațiile școlare.
Măsurile compensatorii oferă oportunități de educație și formare pentru cei care au părăsit timpuriu școala. 
Acestea pot lua forma unui sprijin financiar sau a altui tip de sprijin şi vizează să contribuie la reintegrarea tinerilor în sistemele tradiționale de învățământ sau să ofere o așa-zisă „a doua șansă”. 
Prevenirea părăsirii timpurii a școlii are rezultate mai bune decât compensarea efectelor negative ale abandonului şcolar. 
Experiența eșecului, lipsa de încredere în sine, în materia de învățare și multiplicarea problemelor sociale, emoționale și educative după părăsirea timpurie a școlii reduc șansele de obținere a unei calificări și de absolvire cu succes a studiilor.
2. PREOCUPĂRI LA NIVELUL UNOR STATE MEMBRE UE
Repetarea clasei sau repetarea de mai multe ori a clasei constituie una din cauzele eşecului şcolar în învăţământul obligatoriu.
Repetenţia frecventă printre elevi în perioada învăţământului obligatoriu este asociată cu rate mari ale abandonului şcolar mai ales la nivelul secundar inferior, ceea ce are ca rezultat necontinuarea studiilor la nivelul următor.

Strategiile de combatere a eşecului şcolar generat de fenomenul repetenţiei sunt în centrul discuţiilor la nivel european.

Statele membre UE au reglementat problema repetării clasei la nivelul invăţământului obligatoriu (învăţământul primar şi învăţământul secundar inferior), pentru a combate eşecul şcolar şi părăsirea timpurie a şcolii.
Problematica promovării clasei nu poate fi separată de cadrul general şi de tradiţiile din învăţământ dintr-o anumită ţară.
AUSTRIA

Cadrul legal
Legea federală privind organizarea învăţământului în conformitate cu Legea învăţământului nr. 1986

· Repetarea clasei în învăţământul primar
Rezultatele nesatisfăcătoare la una din materiile obligatorii pot duce la necesitatea ca elevul să repete anul şcolar.
Consiliul profesoral poate permite elevului să promoveze în clasa următoare în cazul în care rezultatele sale sunt suficient de bune la alte materii.

Părinţii sau tutorii legali pot depune recurs împotriva deciziei consiliului profesoral privind promovarea sau repetarea anului şcolar, iar instituţia de învăţământ trebuie să-l trimită Comisiei şcolare districtuale care are ultimul cuvânt în această problemă.
· Repetarea clasei în învăţământul secundar inferior
Se impune o notă minimă la toate materiile din an pentru a promova în clasa următoare.

Elevii aflaţi în dificultate pot evita repetarea anului, dacă în anul precedent au trecut la disciplina la care au eşuat în anul curent şi dacă competenţele lor actuale par să indice că vor reuşi în anul următor, dacă vor promova. 

Nivelul secundar inferior este structurat pe tipuri de învăţământ
De asemenea, elevii pot schimba filierele educaţionale în cadrul aceleiaşi şcoli şi în cadrul aceluiaşi an, pentru a evita repetarea clasei.
În cazurile în care există un dezacord prelungit între părinţi şi şcoală privind dreptul elevului de a trece în anul următor, recursul părinţilor poate fi însoţit de implicarea organismelor externe responsabile.
Părinţii pot depune la şcoală un recurs, în termen de 5 zile de la primirea deciziei referitoarea la promovarea sau repetarea anului şcolar.

BELGIA

Cadrul legal
Belgia – Comunitatea flamandă
Decizia Guvernului flamand din 19.07.2002 privind organizarea învăţământului secundar 

Decretul privind  educaţia elementară din 25.02.1997

Belgia – Comunitatea franceză
Decretul care defineşte misiunile prioritare ale şcolarizării de bază şi secundare din  24.07.1997

Legea învăţământului obligatoriu 29.06.1983

Legea privind structura şi organizarea generală a şcolarizării secundare din 19.07.1971

Belgia – Comunitatea germanofonă
Decretul privind şcolarizarea de bază din  26.04.1999

Decretul regal din 29 iunie 1984 privind organizarea şcolarizării secundare.
Învăţământul obligatoriu durează până la vârsta de 18 ani, astfel: învăţământul primar de la 6 la 12 ani, iar învăţământul secundar de la 12 la 18 ani.
Numărul total de ani pe care un elev îi poate repeta este restricţionat.

· Repetarea clasei în învăţământul primar
În comunitatea flamandă, cariera unui elev în învăţământul primar nu poate depăşi opt ani.
În comunitatea germanofonă, un elev poate fi menţinut pentru un an suplimentar, după şase ani de învăţământ primar, sau chiar pentru încă un an, în anumite circumstanţe.
 În comunitatea franceză, un elev poate repeta doar un an în fiecare din cele două etape: de la admiterea elevului în şcoala primară până la sfârşitul celui de-al doilea an, şi între al treilea şi al şaselea an primar. Numai în împrejurări specifice, cum ar fi o lungă perioadă de boală, un copil poate fi menţinut pentru maximum nouă ani la şcoala primară. 
Chiar dacă notele unui elev nu sunt satisfăcătoare, alte criterii sunt luate în considerare în decizia finală asupra evoluţiei elevului.
În comunitatea franceză, există două abordări pentru evaluarea elevilor: în primul rând, activitatea elevului din timpul anului (observaţiile şi notele care rezultă dintr-o evaluare formativă), precum şi rezultatele de la testele de sfârşit de an (în cazul în care se organizează) şi, în al doilea rând, atitudinea şi abilităţile elevului, cum ar fi efortul depus, calitatea activităţii, capacitatea de a lucra în echipă şi de a gândi independent, precum şi capacitatea de analiză şi de sinteză.
În comunităţile franceză şi germanofonă, elevii care nu reuşesc să obţină CEB (certificatul de absolvire a studiilor de bază) nu trebuie neapărat să repete anul. 
În comunitatea franceză, aceştia pot intra într-o clasă pregătitoare alternativă,  unde pot relua testul care să le permită obţinerea CEB. Dacă nu reuşesc, ei trebuie să urmeze traseul şcolar din şcolarizarea alternativă. 
În toate cele trei comunităţi, consiliul clasei (profesorii şi directorul şcolii) decide asupra promovării anului şcolar.

În comunitatea franceză părinţii au dreptul să conteste decizia cadrelor didactice cu privire la repetarea anului şcolar sau să ceară repetarea clasei pentru copilul lor, chiar dacă profesorii nu consideră că este necesar. Deşi regulamentele prevăd că poziţia părinţilor trebuie să fie acceptată de către şcoală, în practică, în mod normal, părinţii respectă decizia cadrelor didactice. 
· Repetarea clasei în învăţământul secundar inferior

În comunităţile franceză şi flamandă, comportamentul elevului joacă un rol important în promovarea în anul următor. În cazul în care nota la purtare este sub medie, există riscul de a repeta anul şcolar.
Evaluarea generală făcută la sfârşitul fiecărui ciclu în comunităţile flamandă şi germanofonă presupune, de asemenea, o evaluare intelectuală, socială şi comportamentală a elevilor.
Progresul şcolar al unui elev se face printr-o evaluare de ansamblu. Deşi evaluarea generală poate lua în considerare notele, acestea nu sunt singurele criterii potrivit cărora se decide promovarea unui elev în clasa următoare sau repetarea anului. Abilităţile elevilor, dezvoltarea generală, rezultatele previzionate şi nivelul atins în cursul anului sunt, de asemenea, supuse examinării.
Decizia asupra promovării elevului, sau repetarea anului se bazează pe activitatea sa pe parcursul întregului an şcolar. 
În comunităţile franceză şi flamandă se organizează examene, dar şcolile au autonomia de a alege metodele de evaluare şi procedurile de promovare.
Atât consiliul clasei cât şi consiliul de admitere sunt organisme de decizie în chestiunile ce privesc promovarea, repetarea unui an şi orientarea elevului. 
Înainte de a decide repetarea clasei de către un elev care are dificultăţi, şcoala poate apela la un organism extern responsabil pentru o evaluare suplimentară a acestuia.
În comunitatea flamandă, părinţii pot decide dacă copilul lor ar trebui să repete un an şcolar în cazul în care consideră că aceasta i-ar îmbunătăţi performanţa şcolară.

CEHIA

Cadrul legal
 Decretul nr. 48/2005 din 18 ianuarie 2005  privind învăţământul de bază

 Legea nr. 561/2004 din 24 septembrie 2004 privind învăţământul preşcolar, primar, secundar, terţiar profesional  (Legea Învăţământului)

Numărul total de ani repetaţi pe întreaga perioadă de şcolarizare obligatorie este limitat la doi.

Un elev poate repeta doar un an în prima etapă (la nivelul primar) şi doar un an în a doua etapă (la nivelul secundar inferior). 
Un elev care deja a repetat un an într-o etapă, continuă în anul următor indiferent de rezultatele sale.
· Repetarea clasei în învăţământul primar
În conformitate cu reglementările în vigoare, o absenţă prelungită din cauza problemelor de sănătate este considerată a fi un motiv suficient pentru ca un elev
să repete anul şcolar. 
Un elev care a trecut la toate materiile obligatorii, după cum se specifică în programa şcolară, merge în anul următor.

Reglementările prevăd, în general, oportunităţi pentru elevi de a recupera, dacă aceştia sunt în pericol de a repeta un an şcolar.

În acest sens, sunt stabilite la sfârşitul anului examinări/teste la materiile la care elevul nu a reuşit. 
Elevii nu pot da reexaminări/teste la mai mult de două materii. 

Decizia privind repetarea anului şcolar sau promovarea unui elev revine directorului şcolii. Cu toate acestea, în adoptarea unei decizii, directorul şcolii ia  în considerare avizul consiliului profesoral. Rolul consiliului profesoral este de a delibera cu privire la cazurile elevilor care nu au îndeplinit criteriile de promovare şi fac recomandări directorului şcolii.
Părinţi pot cere pentru copilul lor  repetarea anului, dar numai în cazul unor probleme grave de sănătate. 
Cu toate acestea, directorul şcolii va decide în cele din urmă.
· Repetarea clasei în învăţământul secundar inferior

Părinţii pot solicita repetarea anului pentru copilul lor din cauza problemelor de sănătate. Aceştia pot depune o cerere fără a ţine seama de faptul că elevul a repetat deja un an la acest nivel.
Elevii sunt pasibili să repete anul în cazul în care au trei sau mai multe note nesatisfăcătoare.
Principala responsabilitate în ceea ce priveşte decizia de repetarea a clasei revine directorului şcolii care colaborează cu diversele părţi implicate din interiorul sau din afara şcolii. De asemenea, directorul şcolii ia în considerare avizul consiliului profesoral. 
Părinţii pot depune recurs împotriva unei decizii luate de către şcoală pentru a reţine copilul lor în acelaşi an şcolar. Procedura de recurs făcută de părinţi este internă. În cazul în care părinţii se îndoiesc cu privire la validitatea evaluării copilului lor, aceştia pot solicita directorului şcolii reexaminarea elevului de către consiliul intern de examinare al şcolii. Dacă profesorul elevului la una dintre materiile relevante este şi directorul şcolii, părinţii pot apela la autoritatea regională. În cazurile în care există motive întemeiate pentru recurs, autoritatea regională poate decide că acest caz ar trebui să fie revizuit de către comisia de examinare a unei alte şcoli. Rezultatele acestei reexaminări nu mai pot fi contestate.
CIPRU

Cadrul legal

Legea de reglementare administrativă 310/1990, cu modificările ulterioare

Legea de reglementare administrativă 590/2005 cu privire la şcolile publice secundare (şcoli generale şi tehnice)

Legea de reglementare administrativă 225/2008 privind şcolile publice din învăţământul primar

· Repetarea clasei în învăţământul primar
Evaluarea generală a progresului şcolar al elevului cuprinde notele elevului, dar acestea nu reprezintă factorul decisiv în hotărârea ca un elev să repete clasa sau să promoveze în anul următor. Prin urmare, chiar dacă notele unui elev nu sunt satisfăcătoare, alte criterii sunt luate în considerare în decizia finală asupra promovării sau nepromovării acestuia.
Reglementările prevăd că un elev ar putea să repete anul, dacă nu a făcut progrese potrivit programei şcolare.
Este necesară obţinerea unui certificat de absolvire a şcolii primare pentru admiterea în învăţământul secundar inferior. În cazul în care un elev nu obţine acest certificat, poate însemna că trebuie să repete ultimul an de şcoală primară. 
În conformitate cu reglementările în vigoare, rolul profesorului este, în primul rând, de a identifica acei elevi care ar trebui să repete anul. Profesorul face  recomandări şi discută fiecare caz cu directorul şcolii, părinţii şi uneori chiar cu un psiholog educaţional. Cu toate acestea, decizia finală revine inspectorului alocat şcolii, care aprobă sau respinge recomandarea profesorului.
· Repetarea clasei în învăţământul secundar inferior
Numărul de absenţe (din motive justificate sau nejustificate), poate fi singurul motiv pentru repetarea unui an de către un elev. Astfel, este stabilită o limită a numărului de absenţe, iar repetarea unui an poate fi necesară în eventualitatea în care acest număr este depăşit. 
Rezultatele la materiile prioritare joacă un rol important în promovarea elevilor în anul următor. Elevii nu trec în anul următor până când nu obţin note de trecere la limba modernă greacă şi matematică. În plus, elevii nu promovează în cazul în care au eşuat la trei sau mai multe dintre materiile la care au loc examene la sfârşitul anului (greaca modernă, istorie, matematică şi fizică) sau dacă nu au reuşit la două dintre aceste materii, precum şi la două dintre materiile la care nu se dă examen.

Numărul de ani repetaţi este legat de instituţie. Astfel, elevii pot să repete un an numai de două ori într-o şcoală. În cazul în care trebuie să repete un an pentru a treia oară trebuie să se înscrie la o altă şcoală.

Părţile implicate în procesul decizional referitor la promovarea sau repetarea clasei de către elevi sunt profesorii care acordă note pentru fiecare materie şi consiliul profesoral al şcolii, care aprobă notele.

DANEMARCA

Cadrul legal

Legea privind şcolile  nr. 998 din 16.08.2010
 

Numărul total de ani repetaţi pe întreaga perioadă de şcolarizare obligatorie este limitat la doi.
· Repetarea clasei în învăţământul primar
Reglementările nu stabilesc vreun criteriu specific pentru promovarea în clasa următoare. În cazul în care se pune problema dacă un elev ar trebui să repete un an, aceasta se va decide având în vedere cea mai avantajoasă soluţie pentru elev. 
Profesorul clasei face recomandarea ca un elev să repete un clasa, iar directorul şcolii ia decizia finală după ce se consultă cu părinţii.

Cu toate acestea, decizia finală se ia cu sau fără consimţământul acestora.

Deşi legislaţia permite cadrelor didactice să ceară elevilor să repete un an, procentajul elevilor care repetă la nivel primar este foarte scăzut. În plus, nu este
implicat nici un organism extern în procesul decizional referitor la promovarea unui elev de la un an la altul, nici nu există vreo procedură de control sau vreo altă formă de limitare.

· Repetarea clasei în învăţământul secundar inferior

Progresul şcolar al unui elev se face printr-o evaluare de ansamblu.
În acest sens, sunt luate în considerare notele (nota finală, mediile la fiecare materie sau media generală la toate materiile), abilităţile elevilor, dezvoltarea generală, rezultatele previzionate şi nivelul atins în cursul anului.
Evaluarea finală a unui elev care este în pericol de a repeta un an este  bazată pe competenţele necesare la acest nivel educaţional. 
În legea daneză este prevăzut faptul că elevii un pot fi plasaţi într-o clasă inferioară mai mult de o dată în întreaga lor viaţa şcolară, cu excepţia unor cazuri foarte rare. Principala responsabilitate pentru decizia de repetarea a clasei revine directorului şcolii care colaborează cu factorii implicaţi din interiorul sau din afara şcolii. Înainte de luarea deciziei, directorul şcolii se consultă cu părinţii elevului. Decizia finală este, totuşi, luată la nivelul şcolii chiar şi fără consimţământul părinţilor.
Şcoala poate decide implicarea organismelor externe responsabile pentru o evaluare suplimentară a elevilor aflaţi în dificultate. 
ESTONIA

Cadrul legal
· Repetarea clasei în învăţământul primar
Un elev căruia i s-a acordat calificativul insuficient sau slab pentru întregul an şcolar la cel puţin trei materii, trebuie să repete anul şcolar.

 Elevii vor susţine teste suplimentare numai la materiile la care au obţinut note mici la sfârşitul anului şcolar. Scopul este de a-i ajuta pe elevi să dobândească cunoştinţele şi competenţele cerute de programă.
Profesorul clasei este acela care face recomandarea privind promovarea sau nepromovarea unui elev pe baza evaluărilor proprii. Decizia finală se ia, de obicei, în consiliul profesoral care este prezidat de către directorul şcolii. 

O decizie echilibrată şi justificată, referitoare la repetarea anului implică şi opinia reprezentantului legal al elevului.

· Repetarea clasei în învăţământul secundar inferior
Legislaţia în vigoare permite repetarea clasei, dar oferă oportunităţi pentru elevi de a recupera şi stabileşte limite pentru a reduce sau chiar a evita practica.
Elevii sunt pasibili să repete anul în cazul în care au trei sau mai multe note nesatisfăcătoare.
De asemenea, cei care se confruntă cu dificultăţi sunt îndrumaţi şi li se acordă posibilitatea studiului suplimentar pentru a-i ajuta să-şi îmbunătăţească rezultatele. Dacă reuşesc, sunt admişi în anul următor. 
Consiliul profesoral este principalul organism decizional, responsabil pentru problemele referitoare la promovarea sau repetarea clasei de către elevi. Acesta ia  deciziile pe baza notelor acordate de către profesorii care predau la clasă. 
Dacă un elev este în pericol de a repeta un an, înainte de a decide dacă elevul va trece în anul următor sau va repeta, şcoala consultă părinţii. 

Decizia finală este, totuşi, luată la nivelul şcolii chiar şi fără consimţământul părinţilor.

FINLANDA

Cadrul legal
Legea privind învăţământul de bază 1998/628

· Repetarea clasei în învăţământul primar
Este evaluată performanţa unui elev la toate disciplinele. Dacă un elev nu reuşeşte la una sau mai multe materii (obţine o notă mai mică sau egală cu 4 din 10), ar putea fi nevoit să repete anul. 
În anumite cazuri, repetarea sau promovarea pot fi permise indiferent de dispoziţiile referitoare la notele obţinute.

În conformitate cu reglementările în vigoare, elevilor trebuie să li se acorde posibilitatea de a demonstra că au atins un nivel acceptabil, prin diferite metode de evaluare adaptate abilităţilor lor, cum ar fi testele scrise sau discuţiile cu profesorul.
Promovarea în clasa următoare este decisă de către directorul şcolii, împreună cu profesorii elevului.
· Repetarea clasei în învăţământul secundar inferior
Progresul şcolar al unui elev se face printr-o evaluare de ansamblu. 
Notele obţinute, abilităţile elevului, dezvoltarea generală, rezultatele previzionate şi nivelul atins în cursul anului sunt supuse examinării, pentru a se decide promovarea sau nepromovarea elevului.
Există doar două scenarii în care elevii repetă un an, şi anume în cazul în care, după evaluare, se consideră că nu au reuşit la una sau mai multe discipline sau în cazul în care, în ciuda notelor satisfăcătoare, progresul şcolar general a fost suficient de sărac pentru a îndreptăţi o repetare a anului  şcolar.
Directorul şcolii ia decizia cu privire la repetarea anului şcolar în colaborare cu profesorii de la clasa elevului. 

În cazul în care există un dezacord prelungit între părinţi şi şcoală privind dreptul elevului de a trece în anul următor, recursul părinţilor poate fi însoţit de implicarea factorilor responsabili din afara şcolii.

FRANŢA

Cadrul legal
 Decretul nr. 85-924 din 30 august 1985 privind instituţiile publice de învăţământ
, cu modificările ulterioare
Decretul nr. 90-788 din 6 septembrie 1990
, cu modificările ulterioare
Decretul nr. 2006-583 din 23 mai 2006 privind măsurile de reglementare prevăzute în cartea III din Codul Educaţiei

Legea nr.2005-380 din 23 aprilie 2005 privind orientarea şi programul pentru viitorul şcolii

· Repetarea clasei în învăţământul primar
Reglementările stabilesc că un elev poate să repete doar o dată în timpul învăţământului primar.
Evaluarea generală a progresului şcolar al elevului cuprinde notele acestuia, dar acestea nu reprezintă factorul decisiv în hotărârea ca un elev să fie ţinut pe loc sau să promoveze în anul următoare.
Decizia privind promovarea unui elev este determinată de consiliul profesoral al ciclului. Cu toate acestea, profesorul de la clasă face recomandarea iniţială. 
În conformitate cu reglementările în vigoare, directorul şcolii este persoana care prezintă părinţilor recomandarea consiliului profesoral al ciclului referitoare la promovare sau repetarea anului şcolar.

Părinţii pot contesta recomandarea în termen de 15 zile. Recursul, inclusiv argumentele pentru fiecare caz, trebuie să fie prezentate Departamentului Educaţiei Naţionale, care ia decizia finală. 
Repetarea anului şcolar este benefică pentru procesul de învăţare al elevilor şi de aceea este o practică uzitată.

· Repetarea clasei în învăţământul secundar inferior

Progresul şcolar al unui elev se face printr-o evaluare de ansamblu. Sunt supuse examinării: notele obţinute, abilităţile elevilor, dezvoltarea generală, rezultatele previzionate şi nivelul atins în cursul anului.
Consiliul profesoral al clasei emite o recomandare pentru promovarea sau repetarea anului şcolar ţinând cont de criteriul principal, care este reprezentat de aprecierea însuşirii competenţelor de bază definite pentru acest nivel.

Legislaţia impune limitări pentru anumiţi ani ai nivelului secundar inferior (collège), care este organizat în trei etape de predare: 
· etapa de ajustare (11-12 ani), 
· etapa principală, 
· etapa de orientare (14-15 ani). 
Consiliul profesoral poate sugera ca un elev să repete un an, la sfârşitul fiecărei etape.

 Părinţii pot decide dacă copilul lor ar trebui să repete un an şcolar în cazul în care consideră că aceasta i-ar îmbunătăţi performanţa şcolară.

GERMANIA

· Repetarea clasei în învăţământul primar
Reglementările limitează aplicarea acestui proces în primii ani ai învăţământului primar. Criteriile pentru promovarea de la o clasă la alta bazate pe evaluarea elevului, nu sunt, aşadar, aplicate la începutul învăţământului primar. În consecinţă, promovarea automată devine regulă.
În anumite circumstanţe, unui elev i se poate permite să repete un an, chiar dacă a fost luată decizia de promovare a acestuia în clasa următoare. 
Atunci când mai mult de un cadru didactic are responsabilitatea clasei, decizia de a repeta un an se bazează pe evaluarea realizată de toţi profesorii implicaţi la clasă. 
· Repetarea clasei în învăţământul secundar inferior
Preferinţa pentru un traseu educaţional mai exigent ar putea conduce un elev la decizia de a repeta un an şcolar în mod voluntar.
Astfel, un elev ar putea repeta un an în scopul de a obţine rezultate mai bune şi de a se califica pentru un alt tip de învăţământ secundar inferior decât acela în care a fost înscris în anul precedent.
Deciziile privind repetarea clasei sunt luate de către consiliul clasei, care este prezidat de profesorul principal al clasei (dirigintele). 
În cazurile dificile, decizia asupra promovării nu este luată la nivel de clasă, ci la nivelul şcolii de către consiliul profesoral care este prezidat de către directorul şcolii şi cuprinde toate cadrele didactice din şcoală. Consiliul profesoral poate decide repetarea clasei pentru un elev chiar dacă consiliul clasei a decis anterior în favoarea promovării. 

Elevii trebuie să aibă o notă minimă la toate materiile din an pentru a promova în clasa următoare.
Promovarea condiţionată este permisă în anumiţi ani de şcoală şi, în anumite tipuri de şcoală. Se poate acorda în cazul în care elevul nu a obţinut notele necesare pentru a promova, dar este de aşteptat să înveţe bine în timpul anului şcolar viitor.  
Nivelul secundar inferior este structurat pe mai multe tipuri de învăţământ, cu scopul de a îndruma elevii către o altă direcţie educaţională ca o alternativă la repetarea clasei. Astfel, este posibil transferul unui elev de la un curs la altul sau de la o şcoală la alta.
GRECIA

Cadrul legal
Legea 3518/2006 privind  învăţământul  primar şi secundar

· Repetarea clasei în învăţământul primar
Elevii nu repetă anul şcolar în primii doi ani.

Principalul motiv pentru repetarea anului şcolar este o absenţă prelungită,  boala sau spitalizarea.
Un elev nu poate promova dacă există dovezi că a fost absent pentru mai mult de jumătate de an şcolar. 
Elevii trebuie să repete anul atunci când predomină notele mici printre mediile finale la diversele materii din al 3-lea şi al 4-lea an, şi atunci când, în anii 5 şi 6, media generală este sub 4,5 din 10. 
Este necesară obţinerea unui certificat de absolvire a şcolii primare pentru admiterea în învăţământul secundar inferior. În cazul în care un elev nu obţine acest certificat, acest lucru poate însemna că elevul trebuie să repete ultimul an de şcoală primară.
Atunci când mai mult de un cadru didactic are responsabilitatea clasei, decizia de a repeta un an se bazează pe evaluarea dată de către toţi profesorii implicaţi la clasă. 
· Repetarea clasei în învăţământul secundar inferior

Unele materii au prioritate asupra altora, iar rezultatele la aceste materii prioritare joacă un rol important în promovarea elevilor în anul următor. 

Disciplinele şcolare sunt împărţite în două grupe. 
Notele obţinute la materiile din grupa 'A' cântăresc mai mult decât cele din grupa 'B'. Grupa 'B' cuprinde educaţia fizică, muzica şi arta, economia, tehnologia şi orientarea şcolară profesională. Toate celelalte materii aparţin grupei 'A'.
ITALIA

Cadrul legal
Decret al Preşedintelui Republicii, din 20 Martie 2009, nr. 89

Decret al Preşedintelui Republicii,din 22 Iunie 2009, nr. 122

Decretul legislativ . din 19 Februarie 2004, nr. 59

Legea din 28 Martie 2003, nr. 53

Legea din 30 Octombrie 2008, nr. 169

· Repetarea clasei în învăţământul primar
Notele obţinute la sfârşitul anului şcolar sunt luate în calcul pentru a estima progresul elevilor.

Decizia de a nu permite unui elev să meargă în clasa următoare se ia doar dacă este o decizie luată în unanimitate de către toţi profesorii clasei.
· Repetarea clasei în învăţământul secundar inferior
Numărul de absenţe ale unui elev, poate fi singurul motiv pentru repetarea unui an şcolar.
În cazul în care prezenţa este mai mică de 75 % din timpul total de predare, un elev poate fi nevoit să repete anul şcolar.
Comportamentul elevului joacă un rol important în promovarea în anul următor. În cazul în care nota la purtare este sub medie, există riscul de a repeta clasa.
Elevii trebuie să aibă o notă minimă la toate materiile din an pentru a promova.
LETONIA

Cadrul legal
Regulamentul nr. 822 al Cabinetului de Miniştri al Republicii Letonia adoptat la 1 noiembrie 2005 privind cerinţele obligatorii pentru înscrierea şi promovarea clasei de către elevi în instituţiile de învăţământ general (cu excepţia şcolilor cu internat şi a instituţiilor de învăţământ special)

Legea învăţământului general din 10.06.1999

· Repetarea clasei în învăţământul primar
Un elev poate fi obligat să repete anul, dacă nu trece la mai mult de o materie în clasele 1-4 şi la două materii în clasele 5-6.
La sfârşitul anului şcolar, elevii beneficiază de lecţii suplimentare şi teste la materiile la care au avut note mici sau nu au trecut.
Atunci când mai mult de un cadru didactic este responsabil de clasă, decizia de a repeta un an se bazează pe evaluarea dată de către toţi profesorii implicaţi la clasă. 

Atunci când părinţii au obiecţii legate de rezultatele finale ale copilului lor, directorul şcolii are obligaţia de a constitui o comisie de evaluare. Această comisie trebuie să pregătească o evaluare a progreselor elevului bazată pe standardele educaţionale naţionale. Directorul şcolii ia decizia finală ţinând seama de această evaluare. 
· Repetarea clasei în învăţământul secundar inferior
Legislaţia în vigoare permite repetarea clasei, dar oferă oportunităţi pentru elevi de a recupera şi stabileşte limite pentru a reduce sau chiar a evita practica.

Elevii pot repeta anul în cazul în care au trei sau mai multe note nesatisfăcătoare la sfârşitul anului şcolar.
Consiliul profesoral este principalul organism decizional responsabil pentru problemele referitoare la promovarea şi repetarea clasei de către elevi. Consiliul profesoral îşi bazează deciziile pe notele acordate de către profesorii care predau la clasă.

LITUANIA

Cadrul legal
Legea învăţământului din 17.06.2003
.

· Repetarea clasei în învăţământul primar
Evaluarea generală a progresului şcolar al elevului cuprinde notele elevului, dar acestea nu reprezintă factorul decisiv în hotărârea ca un elev să fie ţinut pe loc sau să promoveze în anul următor.

O evaluare globală a realizărilor elevului este utilizată în clasele 1-3.

Profesorul clasei este acela care face recomandarea privind promovarea sau nepromovarea unui elev pe baza evaluărilor proprii. Decizia finală se ia la un nivel diferit, de obicei, într-un consiliu profesoral care cuprinde toate cadrele didactice ale şcolii, inclusiv profesorii de la clasă, şi este prezidat de către directorul şcolii. 

· Repetarea clasei în învăţământul secundar inferior
Elevii care se confruntă cu dificultăţi sunt îndrumaţi şi li se acordă posibilitatea studiului suplimentar pentru a-i ajuta să-şi îmbunătăţească rezultatele. Dacă reuşesc, sunt admişi în anul următor.
Învăţământul secundar inferior este structurat pe mai multe tipuri de învăţământ.
Schimbarea şcolilor este folosită ca un mijloc de a evita repetarea unui an.
Elevii care nu doresc să repete un an se pot muta la o şcoală cu un nivel de competenţe mai redus sau pot să-şi continue studiile în mod independent.
Consiliul profesoral este principalul organism de decizie responsabil cu problemele referitoare la promovarea şi repetarea clasei de către elevi. Consiliul profesoral îşi bazează deciziile pe notele acordate de către profesorii care predau la clasă. Dirigintele clasei este acela care face o recomandare cu privire la promovarea sau repetarea clasei de către un elev.
Procedura de recurs făcută de părinţi este internă. 
LUXEMBURG

Cadrul legal
Legea învăţământului obligatoriu din 6 februarie 2009

Legea  din 6 februarie 2009 privind organizarea şcolarizării de bază

Reglementarea Marelui Ducat din 14 iulie 2005 privind promovarea elevilor la şcoala secundară tehnică şi şcolarizarea secundară

Reglementarea Marelui Ducat din 6 iulie 2009 privind evaluarea elevilor, precum şi conţinutul dosarului de evaluare

· Repetarea clasei în învăţământul primar
O evaluare generală a progresului şcolar, poate cuprinde notele elevului, dar acestea nu reprezintă factorul decisiv în hotărârea ca un elev să repete anul sau să promoveze în anul următor.
Competenţele de bază trebuie să fie asimilate de către elev pentru a face faţă cu succes provocărilor noului ciclu de învăţare. 
Specialiştii din învăţământ precum şi cadrele didactice care fac parte din echipa de predare responsabilă pentru clasele din acest ciclu decid dacă elevii promovează sau repetă anul. 
În cazul în care există un dezacord cu privire la decizia echipei didactice referitoare la repetarea anului, părinţii pot formula recurs în termen de 15 zile către inspectorul regional, care va lua o decizie în termen de o lună.
Preferinţa pentru un traseu educaţional mai exigent ar putea conduce un elev la decizia de a repeta un an în mod voluntar. 
· Repetarea clasei în învăţământul secundar inferior
Numărul total de ani repetaţi la nivelul secundar inferior este limitat la doi. 
O absenţă de lungă durată cauzată de probleme de sănătate poate fi un motiv pentru consiliul profesoral de a face o recomandare cu privire la repetarea anului şcolar.
De asemenea, un elev poate repeta un an din cauza unei absenţe de lungă durată cauzată de o situaţie familială dificilă. 
Elevii care se confruntă cu dificultăţi sunt îndrumaţi şi li se acordă posibilitatea studiului suplimentar pentru a-i ajuta să-şi îmbunătăţească rezultatele. 
De asemenea, aceştia sunt direcţionaţi fie către un alt tip de curs (sistem de formare tehnic sau profesional), fie menţinuţi la acelaşi nivel pentru un an suplimentar. A doua opţiune este destinată elevilor care nu au reuşit, dar sunt consideraţi capabili de a recupera materia în cursul anului repetat.
Repetarea unui an este întotdeauna însoţită de măsuri de remediere stabilite de comun acord de către profesorii de la clasa elevului, reuniţi în cadrul consiliului profesoral. Sub rezerva acordului cu directorul şcolii, consiliul profesoral poate propune un calendar modificat pentru elevul care repetă anul. În acest fel, elevul poate fi scutit de lecţiile la anumite materii, cu condiţia să petreacă timp eficient în favoarea materiilor la care au fost probleme.
MALTA

Cadrul legal

Legea învăţământului, Capitolul 327 din Legile Maltei
· Repetarea clasei în învăţământul primar
Sunt evaluate notele de sfârşit de an, fiind luate în considerare notele la materiile obligatorii, adică malteza, engleza şi matematica. 
În cazul în care scopul unui elev este de a urma învăţământul secundar inferior în cadrul unui liceu şi nu într-o şcoală secundară, unde curriculum-ul este mai puţin solicitant, este posibil ca părinţii şi directorul şcolii să decidă de comun acord dacă elevul trebuie să repete al 6-lea an (ultimul an de şcoală primară). Acest an suplimentar reprezintă, prin urmare, posibilitatea de a se pregăti pentru examenul de admitere la liceu.

Atunci când mai mult de un cadru didactic este responsabil de clasă, decizia de a repeta un an se bazează pe evaluarea dată de către toţi profesorii implicaţi la clasă. 

Unele şcoli informează pur şi simplu părinţii referitor la decizia de promovare a unui elev în anul următor, în timp ce alţii consultă părinţii înainte de a decide să reţină un elev pentru un an suplimentar în şcoala primară. 
· Repetarea clasei în învăţământul secundar inferior
Progresul şcolar al unui elev se face printr-o evaluare de ansamblu. 
În acest sens, notele, abilităţile elevilor, dezvoltarea generală, rezultatele previzionate şi nivelul atins în cursul anului sunt supuse examinării.

În cazul în care un elev aflat în dificultate nu a atins competenţele necesare acestui nivel, repetarea clasei este necesară, deoarece această măsură este considerată ca o a doua şansă.

Directorul şcolii ia în considerare atât recomandarea profesorilor elevului, precum şi opinia părinţilor acestuia cu privire la această problemă.

Decizia finală este, totuşi, luată la nivelul şcolii chiar şi fără consimţământul părinţilor.
MAREA BRITANIE

Cadrul legal
Legea învăţământului din 1996 
Ordinul 1989 privind reforma învăţământului (Regatul Unit – Irlanda de Nord)
· Repetarea clasei în învăţământul primar
Şcoala are responsabilitatea de a lua în considerare nevoile individuale ale fiecărui elev. 
Înainte de a lua o decizie, directorul şcolii solicită punctul de vedere al profesioniştilor în domeniu din afara şcolii, cum ar fi un psiholog precum şi al părinţilor şi chiar al copilului.
· Repetarea clasei în învăţământul secundar inferior

Numai în circumstanţe excepţionale, elevii repetă anul şcolar, cum ar fi o absenţă îndelungată de la şcoală din cauza unei boli. Altfel, elevii promovează automat în anul şcolar următor.

Directorul şcolii poartă discuţii cu profesorii şi cu alţi membri ai personalului implicat din cadrul şcolii, precum şi cu factorii responsabili din afara şcolii. Cu toate acestea, o decizie de repetare a clasei se ia în mod normal numai cu acordul părinţilor, ca urmare a unei discuţii detaliate referitoare la posibilele implicaţii pentru copil.
Înainte de a decide repetarea clasei de către un elev care are dificultăţi, şcoala poate apela la un organism extern responsabil pentru o evaluare suplimentară a elevului.
OLANDA

Cadrul legal

Legea învăţământului primar din 1985
.

Legea învăţământului secundar din 1968 cu modificările ulterioare

· Repetarea clasei în învăţământul primar
Nu există norme legale referitoare la condiţiile de promovare la nivel primar.

Şcolile şi/sau autoritatea locală competentă trebuie să specifice procedurile proprii în planurile de şcolarizare.
Reprezentanţii şcolii şi părinţii sau tutorii discută despre dezvoltarea elevului, realizările/rezultatele şi atitudinea sa. În cazul în care există un dezacord cu privire la decizia privind repetarea clasei, părinţii/tutorii pot discuta problema cu şcoala şi argumenta pentru o altă decizie. Cu toate acestea, în cazul în care nu pot cădea de acord, şcoala ia decizia finală. 
Foarte puţini copii care ajung la vârsta oficială de începerea şcolii, amână admiterea în primul an de învăţământ primar. Cu toate acestea, numărul de elevi care au rămas repetenţi, la sfârşitul învăţământului primar este foarte mare, ceea ce înseamnă că un procent considerabil de elevi trebuie să repete un an cel puţin o dată pe perioada şcolarizării primare.
Practica de a repeta un an este bine-stabilită în condiţiile în care există un consens general, că repetarea unui an este benefică pentru procesul de învăţare al elevilor.
· Repetarea clasei în învăţământul secundar inferior

Toate criteriile şi deciziile pentru repetarea sau promovarea clasei sunt stabilite la nivelul şcolii.

Există mai multe motive pentru care elevii care se confruntă cu dificultăţi pot să fie nevoiţi să repete un an şcolar la nivelul secundar inferior. Printre criteriile posibile definite în legislaţie, cele mai frecvente sunt eşecul în realizarea progreselor şcolare aşteptate, prezenţa elevului, purtarea şi situaţia familială.

O lungă perioadă de absenţă din cauza unei boli este unul dintre motivele serioase pentru a repeta clasa, chiar dacă acest lucru nu este prevăzut în legislaţie, dar este decis la nivel de şcoală,
Mai multe tipuri de învăţământ sunt disponibile la nivelul secundar inferior. Structura sistemului şcolar asigură elevilor direcţionarea către diferite tipuri de cursuri sau de şcoli. Astfel, este posibil transferul unui elev de la un curs la altul sau de la o şcoală la alta. De exemplu,  un elev care se confruntă cu dificultăţi în învăţământul preuniversitar poate fi direcţionat către un alt tip de curs, cum ar fi învăţământul secundar pentru seniori sau învăţământul prevocaţional în loc să repete anul şcolar.
Dacă un elev este în pericol de a repeta un an, înainte de a decide dacă elevul va trece în anul următor sau va îl va repeta, şcoala ar trebui să consulte părinţii pentru punctul lor de vedere cu privire la chestiune. Decizia finală este, totuşi, luată la nivelul şcolii chiar şi fără consimţământul părinţilor. 
În cazul în care există un dezacord cu privire la repetarea clasei, părinţii pot  argumenta pentru o altă decizie. În cazul în care nu există un acord între părţi, şcoala ia decizia finală.

Practica repetării clasei este susţinută de cadrele didactice, comunitatea şcolară şi de părinţi.
POLONIA

Cadrul legal
Legea învăţământului din 7 septembrie 1991 cu modificările ulterioare

Regulamentul Ministerului Educaţiei Naţionale din 30 Aprilie 2007 privind condiţiile şi metodele de evaluare a elevilor, notarea şi promovarea elevilor, efectuarea examinărilor şi testelor în şcolile publice, cu modificările ulterioare

Legislaţia în vigoare permite repetarea clasei, dar oferă posibilităţi pentru elevi de a recupera materia.
· Repetarea clasei în învăţământul primar
Promovarea este automată în primii trei ani ai învăţământului primar. Atunci când, în circumstanţe excepţionale, este decisă repetarea anului, părinţii trebuie să îşi exprime acordul.
În cazuri excepţionale, consiliul profesoral poate decide cu privire la repetarea clasei pentru un elev, pe baza unui aviz emis de către un medic sau un centru de consiliere psiho-pedagogic în timp ce se iau în considerare punctele de vedere ale părinţilor elevilor sau ale tutorilor legali. 
La clasele 4-6, un elev care a lipsit mai mult de 50 % din totalul materiilor obligatorii mai poate să susţină teste, ale căror rezultate vor sta la baza evaluării sale şi, ulterior, la baza deciziei finale de a merge mai departe în clasa următoare sau de a repeta anul. 

Comportamentul poate constitui un motiv pentru repetarea anului.

Cu toate acestea, este posibil ca un elev să nu fie promovat în clasa următoare în cazul în care obţine cea mai mică notă la purtare pentru a doua oară la sfârşit de an. În cazul în care elevul obţine cea mai mică notă pentru a treia oară, va repeta anul în mod automat. 
În anul 4 de şcoală primară, eşecul la o singură materie poate fi un motiv suficient pentru ca un elev să repete anul şcolar.
O promovare condiţionată este permisă o singură dată într-un ciclu (în clasele 4-6) şi la o singură disciplină, cu condiţia ca disciplina să fie continuată şi în clasa următoare.

Sunt stabilite la sfârşitul anului examinări/teste la materiile la care elevul nu a reuşit. 
Elevii nu pot da reexaminări/teste la mai mult de două materii. 
Este necesară obţinerea unui certificat de absolvire a şcolii primare pentru admiterea în învăţământul secundar inferior. În cazul în care un elev nu obţine acest certificat, acesta trebuie să repete ultimul an de şcoală primară. 

Profesorul clasei este acela care face recomandarea privind promovarea sau nepromovarea unui elev pe baza evaluărilor proprii. Decizia finală se ia în consiliu profesoral care este prezidat de către directorul şcolii. 

· Repetarea clasei în învăţământul secundar inferior

Repetarea unui an poate fi necesară în eventualitatea în care număr este depăşită limita numărului de absenţe.
În cazul în care prezenţa unui elev este de sub 50 % iar absenţele sale au fost motivate, acesta poate da o retestare specială. 

Comportamentul elevului nu este luat în considerare atunci când trece în anul următor. Cu toate acestea, un elev poate fi reţinut în acelaşi an dacă obţine cea mai mică notă la purtare la sfârşit de an (comportament inadmisibil), pentru a doua oară. În cazul în care elevul primeşte cea mai mică notă la purtare pentru a treia oară, acesta este reţinut în mod automat în aceeaşi clasă, iar în cazul în care este în ultimul an, nu poate absolvi şcoala.
Elevii care nu reuşesc la două materii pot fi nevoiţi să repete anul.
Cei care nu au reuşit la reexaminări pot obţine promovarea condiţionată numai la o singură disciplină.

De asemenea, elevilor care se confruntă cu dificultăţi li se poate acorda posibilitatea de a obţine promovarea condiţionată în anul următor.
Consiliul profesoral este principalul organism de decizie responsabil pentru problemele referitoare la promovarea şi repetarea clasei de către elevi. Acesta ia  deciziile pe baza notelor acordate de către profesorii care predau la clasă. 

PORTUGALIA

Cadrul legal
Decretul legislativ nr. 1/2005 din 5 Ianuarie

Decretul legislativ nr. 50/2005 din 9 Noiembrie

Decretul legislativ nr. 18/2006 din 14 Martie

Decretul nr. 13170/2009 din 4 Iunie

· Repetarea clasei în învăţământul primar
Există o limită a numărului de absenţe nemotivate care nu poate fi depăşit, în caz contrar elevul ar putea fi nevoit să repete anul. 
Promovarea automată este regulă în primul an de învăţământ primar.

Din clasa a doua până în clasa a patra a primului ciclu,  un elev promovează dacă are competenţele necesare pentru a reuşi în anul următor .
În învăţământul primar precum şi în cel secundar inferior, depunerea unui recurs de către părinţi este o procedură care începe în şcoală, dar care ar putea, în cele din urmă, implica un organism extern administrativ -  Direcţia Regională de Educaţie. 
Astfel, la sfârşitul anului şcolar, părinţii cu motive bine întemeiate pot face o cerere către conducerea şcolii pentru revizuirea notelor copilului lor. 
Profesorul de la clasă, în colaborare cu consiliul profesoral examinează toate documentele relevante şi ia o decizie care confirmă sau infirmă evaluarea iniţială. Conducerea şcolii notifică părinţii cu privire la decizia luată. În cazurile în care apare o eroare de procedură, părinţii pot depune în cele din urmă un apel către Direcţia Regională de Educaţie care va lua decizia finală privind repetarea clasei de către elev.
· Repetarea clasei în învăţământul secundar inferior

Depăşirea limitei numărului de absenţe, motivate sau nemotivate reprezintă un motiv pentru repetarea unui an de către un elev. 
La nivelul secundar inferior, totalul anual al absenţelor nejustificate nu trebuie să depăşească de trei ori orele săptămânale de predare per materie.
La acest nivel, elevii repetă ultimul an dacă au note nesatisfăcătoare la portugheză şi matematică sau dacă au note nesatisfăcătoare la trei materii sau la două materii plus proiectul.

Îndrumarea elevilor către un curs alternativ este, de asemenea, uzitată.
Elevii care întâmpină dificultăţi pot opta pentru Cursurile de Învăţământ şi Formare, pentru a evita repetarea unui an la acest nivel.

 Aceste cursuri permit tinerilor cu vârsta de 15 ani sau peste, care nu au reuşit să termine anul 6 sau 9 de şcolarizare în învăţământul de masă, o altă oportunitate de a face acest lucru şi, în acelaşi timp, să se pregătească pentru piaţa muncii cu calificări profesionale.
Consiliul clasei întocmeşte un raport analitic pentru fiecare elev care repetă un an şcolar.

În raport sunt specificate rezultatele la învăţătură pe care elevul nu le-a obţinut în cursul anului anterior, precum şi tipul de învăţământ care ar trebui să formeze baza programei pentru elevul care repetă anul şcolar.

SLOVACIA

Cadrul legal

Ghidul metodic nr. 7/2009-R privind evaluarea elevilor de şcoală primară

Legea nr. 245/2008 privind educaţia şi formarea profesională
 
· Repetarea clasei în învăţământul primar
Reglementările stabilesc că un elev poate să repete anul şcolar doar o dată în timpul învăţământului primar.
În conformitate cu reglementările în vigoare, o absenţă prelungită din cauza problemelor de sănătate este considerată a fi un motiv suficient pentru ca un elev

să repete anul şcolar.
Rezultatele de la sfârşitul anului sunt decisive pentru promovarea în anul următor la nivel primar. Astfel, sunt stabilite examinări/teste la materiile la care elevul nu a reuşit. 
Profesorul (învăţătorul) este singura persoană care decide dacă elevul promovează în clasa următoare sau repetă anul. Atunci când mai mult de un cadru didactic are responsabilitatea clasei, decizia de a repeta un an se bazează pe evaluarea dată de către toţi profesorii implicaţi la clasă.
· Repetarea clasei în învăţământul secundar inferior

Promovarea de la învăţământul primar la cel secundar inferior este automată.
Elevii care nu reuşesc la două materii pot fi nevoiţi să repete anul.
Mai multe tipuri de învăţământ sunt disponibile la acest nivel.
Structura sistemului de învăţământ asigură elevilor direcţionarea către diferite tipuri de cursuri sau de şcoli.

Schimbarea şcolilor este folosită ca un mijloc de a evita repetarea unui an şcolar.
Elevii sunt îndrumaţi fie către şcoli speciale, fie către clase speciale în şcolile de masă.
Principala responsabilitate pentru decizia de repetare a clasei revine directorului şcolii care colaborează cu diversele părţi implicate din interiorul sau din afara şcolii. 
SLOVENIA

Cadrul legal
Legea şcolilor de bază din 1996, cu modificările ulterioare
· Repetarea clasei în învăţământul primar
O evaluare generală a progresului general al elevului este utilizată la clasele 1-3. 
Din al 3-lea până în al 6-lea an, eşecul la o singură materie poate fi un motiv suficient pentru ca un elev să repete anul.
Un elev ale cărui rezultate ar conduce în mod normal la obligativitatea de a repeta anul, ar putea fi admis în clasa următoare, atunci când rezultatele sunt considerate a fi satisfăcătoare la alte discipline.
În clasele 1 şi 2, decizia de a lăsa repetent un elev se face fie la cererea părinţilor, fie la recomandarea cadrelor didactice cu consimţământul părinţilor. 
În clasele 3 şi 6, procedura este diferită. Astfel, profesorul clasei face recomandarea pentru repetarea clasei, iar consiliul profesoral ia decizia în unanimitate. 

Atunci când părinţii sau tutorii legali depun un recurs, există o comisie  formată din trei membri (dintre care unul este din afara şcolii şi ceilalţi doi membri fac parte din personalul didactic al şcolii), care ia decizia finală. 
Părinţii au dreptul să solicite pentru copilul lor repetarea anului chiar şi atunci când acesta a primit deja permisiunea de a trece în clasa următoare. În acest sens, consiliul profesoral ia decizia finală. 

Deşi părinţii au dreptul de a face recurs în oricare etapă din învăţământul primar, în primele trei clase opinia lor este primordială. Elevii pot repeta numai aceşti ani, dacă părinţii sau tutorii lor îşi exprimă acordul. 
· Repetarea clasei în învăţământul secundar inferior
Părinţii pot solicita repetarea anului pentru copilul lor din cauza problemelor de sănătate. Situaţia familială a elevilor este luată în considerare atunci când se iau decizii cu privire la promovare. 
În cazul în care au trei sau mai multe note nesatisfăcătoare, elevii sunt pasibili să repete anul şcolar.
În clasa a 9-a, elevii aflaţi în dificultate au dreptul la reexaminarea fiecărei materii la care nu au promovat.

Elevii nu pot fi obligaţi să repete ultimul an al învăţământului secundar obligatoriu, şi prin urmare, le sunt oferite mai multe oportunităţi de recuperare.
Consiliul profesoral este principalul organism de decizie responsabil cu problemele referitoare la promovarea sau repetarea clasei de către elevi. Acesta ia deciziile pe baza notelor acordate de către profesorii care predau la clasă. 
În cazurile în care există un dezacord între părinţi şi şcoală privind dreptul elevului de a trece în anul următor, recursul părinţilor poate fi însoţit de implicarea organismelor externe responsabile. Directorul şcolii numeşte o comisie formată din trei membri. Comisia ia decizia finală cu privire la recursul părinţilor.
SPANIA

Cadrul legal

Legea învăţământului nr.2/2006

Decretul regal 1513/2006 din 7 decembrie privind  curriculum-ul naţional de bază pentru învăţământul primar

Decretul regal 1631/2006 din 29 decembrie privind curriculum-ul naţional de bază pentru învăţământul secundar obligatoriu

Există restricţii pe întreaga perioadă a şcolarizării obligatorii, numărul total de ani repetaţi fiind limitat la doi. 
· Repetarea clasei în învăţământul primar
Reglementările stabilesc că un elev poate să repete anul doar o dată în timpul învăţământului primar.
Dacă notele unui elev nu sunt satisfăcătoare, alte criterii sunt luate în considerare la luarea deciziei finale asupra evoluţiei elevului.
Astfel, evaluarea progresului şcolar ia în considerare diferite elemente: obiectivele, competenţele de bază, criteriile de evaluare, etc. 
Decizia de a repeta un an se bazează pe evaluarea dată de către toţi profesorii implicaţi la clasă. 
În majoritatea comunităţilor, legislaţia prevede dreptul părinţilor de a depune un recurs împotriva deciziei de repetare a clasei în ceea ce priveşte copilul lor. 
· Repetarea clasei în învăţământul secundar inferior

 În cazul în care au trei sau mai multe note nesatisfăcătoare, elevii pot fi în situaţia de a repeta anul şcolar.
În ceea ce priveşte elevii aflaţi în dificultate, aceştia au dreptul de a fi reexaminaţi la fiecăre materie la care au eşuat. De asemenea li se poate acorda posibilitatea de a obţine promovarea condiţionată în anul următor.
Elevii care au obţinut maximum două note sub cele de trecere la sfârşitul anului, pot trece în anul următor, dar trebuie să se înscrie într-un program individual de reevaluare stabilit de către cadrele didactice. 
În situaţii excepţionale, promovarea în anul următor poate fi autorizată chiar dacă elevul în cauză nu a reuşit la evaluările de la trei materii, cu condiţia ca profesorii să considere că promovarea în anul următor nu se va termina probabil cu un eşec.
Decizia finală asupra promovării unui elev este luată de către profesorii clasei. 
Legislaţia specifică atât procedurile interne cât şi externe pentru familiile care doresc să conteste notele, cât şi deciziile cu privire la promovarea copilului lor. Părinţii adresează recursul echipei de management a şcolii, care, după consultarea profesorilor implicaţi, ia o decizie cu privire la recurs. În cazul în care dezacordul persistă, familiile se pot adresa Ministerului Educaţiei din Comunitatea Autonomă respectivă, care trebuie să rezolve cazul după consultarea cu inspectoratul.
Nivelul de participare a părinţilor variază în funcţie de Comunităţile Autonome.

Există o tendinţă clară de a utiliza practica repetării clasei ca un remediu pentru elevii aflaţi în dificultate la ambele niveluri educaţionale.

Programele iniţiale de calificare profesională (PCPI) sunt menite să prevină abandonul şcolar timpuriu, deschizând noi posibilităţi de formare şi calificare şi facilitarea accesului la angajare. Programele (PCPI) sunt destinate acelor studenţi în vârstă de peste 16 ani care nu deţin certificatul Graduado en Educación Secundaria Obligatoria. 
Departamentele de consiliere şcolară sunt serviciile cu cea mai mare răspândire în învăţământul secundar. Ele fac parte din organizarea şcolii şi sunt constituite din consilieri şcolari, cadre didactice de sprijin şi asistenţii sociali. Personalul Departamentului de consiliere şcolară este întotdeauna implicat în procesul de evaluare şcolară, furnizând informaţii sau consiliere în sprijinul promovării unui elev. Oricare dintre membrii comunităţii şcolare (echipa de management, profesorii, elevii şi familiile) se poate adresa acestui departament.
SUEDIA

Cadrul legal
Legea învăţământului din 1985

· Repetarea clasei în învăţământul primar
În cazul în care se ia decizia cu privire la promovarea sau nepromovarea unui elev, sunt luate în considerare rezultatele elevului la fiecare disciplină, precum şi dezvoltarea sa generală. 
 Directorul şcolii este singura persoană care decide dacă un elev trebuie să repete un an, după consultarea cu părinţii sau tutorii legali ai acestuia.

La cererea părinţilor unui elev, directorul şcolii poate să-şi dea acordul ca acesta să repete anul şcolar

· Repetarea clasei în învăţământul secundar inferior
Progresul şcolar se face printr-o evaluare de ansamblu a elevului.

Notele, abilităţile elevului, dezvoltarea generală, rezultatele previzionate şi nivelul atins în cursul anului sunt supuse examinării. 

Principala responsabilitate pentru decizia de repetarea a clasei revine directorului şcolii care colaborează cu părţile implicate din interiorul sau din afara şcolii. Înainte de luarea deciziei, directorul şcolii se consultă cu părinţii elevului.

 Decizia finală este luată la nivelul instituţiei de învăţământ, chiar şi fără consimţământul părinţilor.
De asemenea, părinţii pot solicita repetarea anului şcolar.

Cu toate acestea, decizia finală este luată de către directorul şcolii, care va stabili dacă această soluţie este cea mai potrivită pentru elevul în cauză.

UNGARIA

Cadrul legal
Legea învăţământului public nr. LXXIX din 1993

Decretul ministerial nr. 11 din 1994 cu privire la funcţionarea instituţiilor de învăţământ

· Repetarea clasei în învăţământul primar
Menţinerea unui elev în acelaşi an şcolar este permisă, cu scopul de a evita utilizarea prematură a procesului de repetare a clasei.

Reglementările limitează aplicarea acestui proces la primii ani ai învăţământului  primar. 
Criteriile pentru promovarea de la o clasă la alta bazată pe evaluarea elevului nu sunt aplicate la începutul acestei etape educaţionale. 
În consecinţă, promovarea automată devine regulă. 
Potrivit reglementărilor în vigoare, în cazul în care un elev nu îndeplineşte cerinţele în cursul primului an, anul va fi considerat ca un an pregătitor.
Deci, anul următor va fi, de fapt, primul an al elevului. Aceasta se aplică numai pentru un an şi numai pentru copiii care au început şcolarizarea obligatorie înainte de împlinirea vârstei de 7 ani.
Există o limită a numărului de absenţe nemotivate, care nu poate fi depăşit, în caz contrar elevul ar putea fi nevoit să repete anul. Acesta este singurul motiv pentru repetarea primului an de şcoala primară. 
Ca oportunităţi de recuperare la sfârşitul anului şcolar, elevii pot da din nou teste, respectiv, din al doilea şi al patrulea an de şcoală primară. 
Profesorul clasei este acela care face recomandarea privind promovarea sau nepromovarea unui elev pe baza evaluărilor proprii. Decizia finală se ia în cadrul  consiliului profesoral, prezidat de către directorul şcolii. 
Părinţii au dreptul să solicite pentru copilul lor repetarea unui an chiar şi atunci când acesta a primit deja permisiunea de a trece în clasa următoare. Cu toate acestea, aprobarea de la directorul şcolii este necesară. 

· Repetarea clasei în învăţământul secundar inferior

Repetarea unui an poate fi necesară în eventualitatea în care limita numărului de absenţe a fost depăşită.
Dacă absenţele reprezintă mai mult de 30 % din lecţii la oricare materie şi, ca urmare, profesorul nu poate evalua elevul la sfârşitul anului şcolar, repetarea anului este necesară cu excepţia cazului în care cadrele didactice permit elevului o reexaminare. 

Elevii care nu reuşesc la două materii pot fi nevoiţi să repete anul.

În cazul în care un elev a repetat anterior unul sau mai mulţi ani, şcoala trebuie să-i ofere lecţii de sprijin care să-i permită să atingă nivelul cerut.

Consiliul profesoral ia deciziile privind promovarea elevului, pe baza notelor acordate de către profesorii care predau la clasă. 

Părinţii pot decide dacă copilul lor ar trebui să repete un an şcolar în cazul în care consideră că aceasta i-ar îmbunătăţi performanţa şcolară 

În cazul unui dezacord între părinţi şi şcoală privind dreptul elevului de a trece în anul următor, recursul părinţilor poate fi însoţit de implicarea organismelor externe responsabile.

